רוברט ואן אמרונגן

רוברט ואן אמרונגן (בהולנדית: Robert van Amerongen; 11 בפברואר 1924 – 12 במאי 2014) היה סטודנט הולנדי חבר המחתרת ההולנדית, שהוכר על ידי יד ושם כחסיד אומות העולם על הצלת יהודים בשואה.

 פעילות בתקופת השואה להצלת יהודים 
בשנת 1943 הקים רוברט יחד עם חברו Jan Hemelrijk קבוצת סטודנטים שמנתה כ-18 איש בשם ה־PP. הקבוצה פעלה כמחתרת באמסטרדם, וסיפקה מקומות מסתור, תעודות מזויפות, תלושי מזון וסיוע לוגיסטי למשפחות יהודיות וליחידים נרדפים. לפי העדויות, הוא עצמו היה מעורב בפעולות מסכנות חיים ושימש כמתווך מרכזי בין משפחות מסתתרות לבין רשת רחבה של בתים בטוחים. לעיתים ליווה אישית יהודים בנסיעות מסוכנות בין ערים. פעילות זו כללה שיתוף פעולה עם אנשי חינוך, אינטלקטואלים ואנשי ציבור נוספים שפעלו במחתרת.
בין האנשים שהציל או היה מעורב בהצלתם נמנים ילדים, משפחות שלמות וקרובי משפחה של חברי מחתרת. בין השנים 1943–1945 אמו של רוברט החביאה בביתה יהודים, ביניהם ג'ייקוב לובאטו, אחותו מריה (מייפ) גומפז-לובאטו ואליזבת דה וריס, בת דודתם. באוגוסט 1943 הגיעו ואן אמרונגן ולובאטו להסדר עם ספקי מזון, שבמסגרתו התאפשר למחתרת להשתמש במשאיות לצורך הכנסת מזון לאמסטרדם והעברתו ליהודים. עד סוף המלחמה הצילה הקבוצה כ-100 פליטים יהודים.

 לאחר המלחמה 
לאחר המלחמה למד ואן אמרונגן לימודים קלאסיים באוניברסיטאות אמסטרדם ואוטרכט. בשנת 1952 קיבל תואר מוסמך (MA) באוניברסיטת אוטרכט. לאחר מכן עבד במשך ארבע שנים כעוזר מחקר באוניברסיטה. בתקופה זו החל גם ללמד בגימנסיה העירונית בהארלם (Stedelijk Gymnasium Haarlem). בשנת 1964 נישא ללורה מוריסינג ואן אמרונגן-מאיירס (Laura van Amerongen-Meyers). לזוג נולד ילד אחד בשם ג'וב (Job). בין השנים 1965–1974 שימש כמנהל בית הספר. בין תלמידיו נמנה לימים גם ראש עיריית אמסטרדם, יוב כהן. לאחר שבן אומנה במשפחתו נפטר משימוש בסמים בשנת 1973, התפטר ואן אמרונגן מתפקידו. במהלך חייו מילא שורה של תפקידים מנהיגותיים בתחומי החינוך ובמאבק נגד שימוש בסמים. בין השנים 1974–1984 שימש כראש מחלקת המידע והמניעה בפדרציה של מוסדות האלכוהול והסמים בהולנד, גוף ארצי שאיגד ארגונים שעסקו במחקר, טיפול ומניעת שימוש באלכוהול ובסמים, ובמסגרת תפקידו נחשב לסמכות לאומית בתחום וקידם גישה רחבה שכללה גם אחריות ורגולציה ממשלתית מעבר לחינוך בלבד. ואן אמרונגן נפטר בשנת 2014, בגיל תשעים, במוסד סיעודי בעיירה ברגן (צפון הולנד), כתוצאה ממחלת אלצהיימר.

 הכרה והנצחה 
בשנותיו האחרונות זכה רוברט ואן אמרונגן להוקרה ציבורית על פועלו בתקופת מלחמת העולם השנייה. בשנת 2013 הוסר הלוט מעל לוח זיכרון בבית הספר Stedelijk Gymnasium בהארלם, שבו שימש כמנהל בשנים 1965–1974, לציון תרומתו כאיש חינוך וכחבר מחתרת שפעל להצלת יהודים פעילות שעליה נמנע מלדבר במהלך עבודתו. במאי 2014 נחנך לוח זיכרון נוסף ברחוב Keizersgracht 695 באמסטרדם, המנציח את פעילות רשת המחתרת Vrije Groepen Amsterdam, שבה היה פעיל מרכזי. לאחר מותו פורסמה עליו כתבת הספד רחבה בעיתון "De Groene Amsterdammer", אשר עיגנה את דמותו בזיכרון הציבורי והתרבותי בהולנד כלוחם מחתרת, מחנך ואיש מוסר, שפעולתו הותירה חותם מתמשך. רוברט ואן אמרונגן הוכר כחסיד אומות העולם ב־25 בספטמבר 1990. הטקס התקיים בעיר האג שבהולנד. רוברט הוכר על בסיס עדויות של ג'ייקוב לובאטו, מייפ גומפז-לובאטו, פרופ' יאן המלרייק ופרופ' קארל ואן האט ריב. פעילותו במחתרת ההולנדית מוזכרת בספר Fatsoenlijk Land (בעברית: ארץ הגונה) שנכתב על ידיי משפחת גומפז.

 לקריאה נוספת 
 Gompes, L. (2014). Fatsoenlijk land: Porgel en Porulan in het verzet ().

 קישורים חיצוניים 


 הערות שוליים 

קטגוריה:חברי המחתרת ההולנדית
קטגוריה:חסידי אומות העולם
קטגוריה:הולנדים חסידי אומות העולם